Lodve Solholm (Fremskrittspartiet), 2008-12-16:
Det dokumentet vi no har til handsaming, er Dokument nr. 1 for 2008–2009, Rapport frå Riksrevisjonen om den årlege revisjon og kontroll for budsjettåret 2007. Dette er det viktigaste dokumentet frå Riksrevisjonen til Stortinget. Dokumentet rapporterer om resultatet av revisjonen av departement og statlege verksemder. Dokumentet inneheld òg resultatet av kontrollen med forvaltninga av føretak der staten er eigar. Riksrevisjonen har revidert rekneskapen for til saman 230 verksemder. Det er sendt 208 revisjonsbrev utan merknader, medan 22 verksemder har fått revisjonsbrev med merknader. Talet på verksemder som har fått merknader, er om lag på same nivå som tidlegare år, men det er ein liten auke frå 2006. Riksrevisjonen har kontrollert forvaltninga av statens interesser i 42 statlege aksjeføretak, i 41 deleigde aksjeføretak, i 4 regionale helseføretak, i 6 statsføretak, i 4 føretak organisert ved særskilt lov og i 26 studentsamskipnader. Riksrevisjonen har hatt merknader til forvaltninga under Helse- og omsorgsdepartementet, under Kunnskapsdepartementet, under Fiskeri- og kystdepartementet og under Samferdselsdepartementet. Som ei innleiing vil eg peike på to gjennomgåande trekk ved rapporten for 2007. For det første vil eg rette merksemda mot den generelle kritikken Riksrevisjonen kjem med av etatsstyringa i departementa. Styringa av statlege etatar og underliggjande verksemder utgjer faktisk ein heilt sentral berebjelke i gjennomføringa av Stortinget sine vedtak. Komiteen har derfor i si innstilling gitt uttrykk for at han ser alvorleg på at Riksrevisjonen finn at fleire departement ikkje har ei tilfredsstillande etatsstyring. Dette kan føre til at det blir vanskeleg å kontrollere om Stortinget sine vedtak og føresetnader er oppfylte. Eg sa dette i fjor òg – og året før – og eg gjentek det no: Komiteen forventar at Regjeringa tek tak i dette, og at det blir stilt krav til betre styring av statlege verksemder. Mitt andre hovudpoeng gjeld òg fleire departement og verksemder – dette poenget vart òg påpeikt i fjor og året før. Det gjeld brotet på reglementet om offentlege innkjøp. Komiteen ser svært alvorleg på det høge talet på merknader om dette. Eg tillèt meg òg å gi uttrykk for ei viss undring. Det har vore stor merksemd rundt offentlege innkjøp i mange år. Likevel kan det sjå ut som om mange verksemder har store problem med å følgje regelverket. Kanskje kan ein stille seg spørsmålet – sidan dette ikkje ser ut til å betre seg – om reglane er for innfløkte og umoglege å følgje, for eg trur ikkje dette er bevisste handlingar frå dei ymse departementa si side. Ein samla komité bad i innstillinga si i fjor Regjeringa starte arbeidet med førebuing av ei eiga sak til Stortinget om handtering av regelverket for offentlege innkjøp. Eg etterlyser framdrifta i denne saka. Lat meg understreke at dette er eit alvorleg signal til Regjeringa. Så vil eg seie noko om dei departementa som eg har hatt saksordførarskap for i handsaminga av Dokument nr. 1. Det gjeld først og fremst Fiskeri- og kystdepartementet, då eg ikkje har merknader til Statsministerens kontor, som er mitt andre felt. Når det gjeld Fiskeri- og kystdepartementet, viser komiteen til at Riksrevisjonen har avdekt forhold når det gjeld statsråden si forvaltning av eigarskapen i Secora AS, som ikkje er haldbar. Det er rett å særleg framheve at styret i selskapet har tildelt eit advokatoppdrag til ein medlem av styret. Komiteen vil her vise til staten sine eigne prinsipp for god eigarskap, og til at komiteen tidlegare har uttalt at styremedlemer ikkje bør utføre oppdrag for selskap ein sit i styret for, mot betaling. Komiteen vil òg peike på at Fiskeri- og kystdepartementet i forvaltninga av eigarinteressene burde ha følgt opp tilhøva som svekkjer styret si uavhengigheit. I dette ligg òg styret sitt spelerom for å vere upartisk i sin kontrollfunksjon. Komiteen vil òg vise til at eigarskapen no er ført over til Nærings- og handelsdepartementet. Vidare meiner komiteen at det er all grunn til å følgje opp eigarskapsforvaltninga av Secora AS, sjølv om det no er flytta til eit anna departement. Framstegspartiet har nokre særmerknader, og nokre av dei vil bli kommenterte av andre talarar.